૨૬ જાન્યુઆરીના દિવસે પાલનપુરમાં ધ્વજવંદન બાદ પોલીસ અધિકારીઓ અને સ્થાનિક અગ્રણીઓ સાથેની ચર્ચામાં ઘણી હકીકતો બહાર આવી. સાધ્વી જયશ્રીગીરી સામેની પાંચ કરોડની છેતરપિંડીની એક સોનીની અરજી શોધી કાઢવામાં આવી અને સાધ્વીનાં ઠેકાણાંઓ પર દરોડા પાડી સોનું, રોકડ અને વિદેશી દારૂની બે પેટી કબજે કરવામાં આવી. સાધ્વી જયશ્રીગીરીની ૨૭ જાન્યુઆરીએ ધરપકડ કરાઇ અને તપાસનો ધમધમાટ શરૂ થયો. એ પછી સાધ્વી જયશ્રીગીરીની કરમકુંડળીનાં એક પછી એક પ્રકરણો ખૂલવાં લાગ્યાં અને મીડિયામાં આવવાં લાગ્યાં. એ જાણીને સમગ્ર ગુજરાતના અને ગુજરાત બહારના લોકો પણ ચોંકી ઊઠ્યા. આખરે કોણ છે આ સાધ્વી જયશ્રીગીરી? કેવી રીતે દીક્ષા લીધી અને મહામંડલેશ્વર કેવી રીતે બની ગયાં?